অভিনব ভাইফোঁটা মালদহে। মালদহের বালুর চরের জুবিলি রোডের যৌন পল্লিতে অনুষ্ঠিত হল ভাইফোঁটা। ফোঁটা নিলেন স্থানীয় কাউন্সিলাররা সহ অনেকেই।
মালদহের এক বেসরকারি সংস্থার পক্ষ থেকে এই প্রথম বার নিষিদ্ধ পল্লিতে অনুষ্ঠিত হল ভ্রাতৃদ্বিতীয়া উপলক্ষে এই অনুষ্ঠান। 
এদিন রীতি মেনে নিষিদ্ধ পল্লির মহিলারা ধান, দূর্বা দিয়ে রাজ্যের প্রাক্তন মন্ত্রী তথা স্থানীয় কাউন্সিলার কৃষ্ণেন্দুনারায়ণ চৌধুরি, কাউন্সিলার প্রসেনজিৎ দাস সহ সংস্থার কর্তাদের কপালে ফোঁটা দেন। 
দাদা-ভাইদের ফোঁটা দিতে পেরে খুশি নিষিদ্ধ পল্লির মহিলারা। বোন-দিদিদের কাছ থেকে ফোঁটা পেয়ে খুশি প্রাক্তন মন্ত্রী কৃষ্ণেন্দুনারায়ণও। তিনি বলেই দিলেন, ‘‘এই প্রথম বাড়ির বাইরে ফোঁটা নিলাম।’’ নিষিদ্ধ পল্লির দিদি-বোনেদের কাছে ভাইফোঁটা ও আর্শীবাদ পেয়ে তিনি খুশি বলে জানান কৃষ্ণেন্দুবাবু। দই-মিষ্টি সহযোগে জমে ওঠে অনুষ্ঠান।